Regering gaan besluit oor vlag hersienMinister Nathi Mthethwa. (Foto: Kopano Tlape/GCIS) Nathi Mthethwa, minister van sport, kuns en kultuur, het Donderdag aangekondig dat die proses rakende die oprigting van ’n reusevlag by Vryheidspark in Pretoria, in sy geheel hersien gaan word. Mthethwa het die wind behoorlik van voor gekry sedert dit bekend geword het dat sy departement R22 miljoen aan dié vlag wil spandeer. Dít terwyl die land se werkloosheidsyfer op ’n kommerwekkende 35% staan en KwaZulu-Natal boonop miljarde rande in vloedskade gely het. Masechaba Khumalo, woordvoerder vir die departement, het egter Donderdag gesê die minister het “kennis geneem van die publiek se kritiek”. “Die diversiteit van stemme oor hierdie belangrike erfenisprojek is ’n welkome viering van ons land se dinamiese grondwetlike demokrasie en die vryhede wat vir toekomstige nageslagte gehandhaaf moet word. “In die handhawing van hierdie etos en die onvervreembare regte van burgers om gehoor te word, het die minister sy departement opdrag gegee om die proses wat met die monumentale vlag verband hou, in sy geheel te hersien,” lui die departement se verklaring. MEDIA STATEMENT: Over the past few days the Minister of Sport, Arts and Culture Mr. @NathiMthethwaSA has followed and taken note of public discourse that has unfolded in respect of the envisaged Monumental Flag. pic.twitter.com/sGfD2S9Op7 — Department of Sport, Arts and Culture (@SportArtsCultur) May 19, 2022 Mthethwa het vroeër gesê sy departement is nie blind vir die koste verbonde aan die vlagmonument nie, maar dat hy nietemin steeds “ŉ plig” het om na te kom. Hy het ook aangevoer dat die vlag ’n toerisme-aantreklikheid sal word en werksgeleenthede sal skep. Dit is nie die eerste keer dat departement oor sy besteding gekap is nie. Die Nasionale Kunsteraad se hoof- uitvoerende beampte en finansiële hoof is verlede jaar van korrupsie aangekla vir die wanbesteding van R300 miljoen wat vir noodfinansiering aan die kunstebedryf tydens die Covid-19-pandemie bedoel was.